BRR ไฟเขียวขายหน่วยลงทุน BRRGIF จัดสรรให้ผถห. 45.5 ล้านหน่วย
(แก้ไข) บอร์ด BRR ไฟเขียวขายหน่วยลงทุน BRRGIF โดยจัดสรรให้ผถห. BRR จำนวน 45.5 ล้านหน่วยหรือ 13% ของจำนวนหน่วยลงทุนของกองทุน ในสัดสวน 17.8484 : 1
7 มิ.ย. 2560

บริษัท น้ำตาลบุรีรัมย์ จำกัด (มหาชน) หรือ BRR ระบุว่า ที่ประชุมคณะกรรมการบริษัทเมื่อวานนี้ (6 มิ.ย.) อนุมัติแผนการเสนอขายหน่วยลงทุนที่ออกใหม่ต่อประชาชนทั่วไปครั้งแรก (IPO) ของกองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ (BRRGIF) ซึ่งลงทุนในสิทธิในรายได้สุทธิ จากการประกอบกิจการโรงไฟฟ้าของบริษัทย่อย
โดยการนำหน่วยลงทุนของกองทุนเข้าจดทะเบียนในตลาดหลักทรัพย์แห่งประเทศไทย (ตลท.) พร้อมกับอนุมัติกำหนดสัดส่วนจำนวนหน่วยลงทุนของกองทุน ที่จะเสนอขายต่อผู้ถือหุ้นของบริษัทเพื่อรักษาสิทธิ (Pre-emptive Right) จำนวนไม่เกิน 45.5 ล้านหน่วย หรือไม่เกินร้อยละ 13 ของจำนวนหน่วยลงทุนของกองทุน โดยกำหนดสัดส่วน 17.8484 หุ้นสามัญของบริษัท ต่อ 1 หน่วยลงทุนของกองทุน
ทั้งนี้ กำหนดให้วันที่ 20 มิถุนายน 2560 เป็นวันกำหนดรายชื่อผู้ถือหุ้นของบริษัทที่มีสิทธิจองซื้อหน่วยลงทุนของกองทุน ในการเสนอขายต่อประชาชนทั่วไปเป็นครั้งแรก (Record Date) และกำหนดให้ วันที่ 21 มิถุนายน 2560 เป็นวันปิดสมุดทะเบียนเพื่อรวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์ และตลาดหลักทรัพย์ พ.ศ. 2535 (รวมทั้งที่มีการแก้ไขเพิ่มเติม)
ส่วนของราคาเสนอขาย กำหนดการจองซื้อและวิธีชำระค่าหุ้น และรายละเอียดอื่นๆ จะแจ้งให้ทราบอีกครั้งในเวลาต่อไป